《枢相宣抚虞公寿雅 其二 江舻》
宋代·王质

江之沄沄，舻之贲贲。敌之休休，震于昆崙。仁寿公一临，靡靡其倾。

江之洋洋，舻之扬扬。敌之煌煌，孔炽厥芒。仁寿公一嘘，萧萧其凉。

天子在宫，有恫悒悒。神主在庙，有震岌岌。暨我国人，以莫不惕。

在宫雍雍，金石其音。在庙湛湛，虎兕其扃。暨我国人，以莫不宁。

有庚之寅，维公其生。在巳之辛，维公其成。而有斯厄，而有斯人。

匪天之私，伊宋之仁。

大江之滨，采石之津。波之沦沦，石之粼粼。谓公可堙，江则可尘。

山之嵚嵚，隰之畇畇。谓公可磨，山则可簪。

作者简介：王质（1135年—1189年），字景文，号雪山，郓州（今山东东平）人，寓居兴国军（今湖北阳新县）。南宋高宗、孝宗时期著名经学家、诗人、文学家。